<classify> KWA Tanzania imebaki miezi 12, kwa Kenya miaka mitatu na kwa Uganda miaka miwili, lakini tayari joto la uchaguzi wa Rais, unaotarajiwa kufanyika kwa nyakati tofauti katika nchi hizo za Jumuiya ya Afrika Mashariki EAC, limeanza kupanda kwa kasi.Nchini Tanzania, Uchaguzi Mkuu wa Rais, wabunge na madiwani, unatarajiwa kufanyika Oktoba mwakani, wakati nchini Kenya utafanyika mwaka 2022 na Uganda mwaka 2021.KENYANchini Kenya joto la uchaguzi mkuu lipo juu, ambapo vyama na wanasiasa wameanza mapema kupigana vikumbo hasa kwenye nafasi ya urais, ambayo Rais aliyepo madarakani, Uhuru Kenyatta, hatagombea tena kwani atakuwa ameshatumikia muhula wake wa pili na wa mwisho kwa mujibu wa katiba.Kutogombea tena kwa Rais Kenyatta, kumesababisha mnyukano mkali wa wanasiasa wanaotaka kurithi nafasi hiyo ya juu ya uongozi. Japokuwa wapo wanasiasa wengi wanaokitolea macho kiti cha urais, akiwamo mtoto wa Rais za zamani wa Kenya, Daniel Arap Moi, Seneta wa Baringo, Gideon Moi wa chama cha KANU, lakini mnyukano mkali upo zaidi kwa wanasiasa wawili wakongwe na mashuhuri, Raila Odinga, kiongozi wa chama cha upinzani cha ODM na Makamu wa Rais, William Ruto, ambaye pia ni makamu mwenyekiti wa chama tawala cha Jubilee, kinachoongozwa na Rais Kenyatta. Wagombea hao wawili, wamekuwa wakitupiana maneno makali na wakati mwingine tuhuma nzito, ikiwa ni mbinu za kudhoofishana na kutengeneza njia rahisi ya kuchaguliwa kuwa Rais wa Kenya baada ya Kenyatta.UGANDANchini Uganda nako mambo ni mshikemshike. Vuguvugu la kisiasa nchini humo limekolezwa, baada ya kuibuka kwa Mbunge wa Kyadondo Mashariki, Robert Kyagulanyi maarufu kama Bobi Wine, ambaye ametangaza azma ya kuwania urais 2021. Bobi Wine ambaye pia ni mwanamuziki mashuhuri nchini humo, amesema atapambana na Rais wa muda mrefu, Yoweri Museveni katika uchaguzi huo.Mwanasiasa huyo mwenye umri wa miaka 37, anaungwa mkono na kundi kubwa la vijana walio zaidi ya nusu ya idadi ya watu wote nchini humo. Mbunge huyo tayari amezindua kikosi chake, kitakachoendesha kampeni zake za kuwania urais 2021. Museveni mwenye umri wa miaka 74, ambaye anatarajiwa kuwania muhula wa sita madarakani, amewataka wananchi wa nchi hiyo kutohadaika na siasa za kiuanaharakati za mwanasiasa huyo kijana, akisema hana uwezo wa kuwaletea maendeleo.TANZANIATanzania inatarajiwa kufanya uchaguzi mkuu mwakani, lakini tayari joto la uchaguzi huo limeanza kupanda baada ya Tume ya Taifa ya Uchaguzi NEC kuanza maandalizi, ikiwamo uandikishaji wapiga kura katika Daftari la Kudumu la Wapiga Kura.Tayari tume hiyo imekutana na viongozi wa vyama vya siasa, kujadili mambo mbalimbali ikiwa ni maandalizi ya kuelekea uchaguzi huo wa mwakani, ikiwamo kujadili mchakato mzima wa uchaguzi ili kuhakikisha unakuwa huru na haki.Akizungumza mbele ya viongozi wa vyama vya siasa, Mwenyekiti wa NEC, Jaji Semistocles Kaijage alisema mchakato wa uhakiki wa vituo vya wapiga kura umefanyika, ukilenga kuona kama kuna haja ya kuongeza vituo katika baadhi ya maeneo, kama vilivyopo bado vinakidhi matakwa ya kisheria na kufanya marekebisho mengine, kama kubadilisha majina ya vituo.Rais aliye madarakani kwa sasa, Dk John Magufuli atamaliza muhula wake wa kwanza 2020 na anatarajiwa kuomba tena ridhaa ya chama chake cha CCM, kuwania urais kwa miaka mitano mingine. Kwa upande wa vyama vya upinzani, bado haijafahamika vitaingiaje katika uchaguzi mkuu mwakani.  <topic>: KITAIFA 